BEVONKK NUUSBRIEF NR 8
Posted on September 18, 2014 December 9, 2014 by adele lombaard
Besorg dan asb. ook die inligting aan die ander toepaslike hierbo genoem persone.
Ek heg ook hiermee saam die opgedateerde lys van beskikbare VONKK-liedere aan vir maklike naslaandoeleindes. Die nuutste VONKK-liedere is in GEEL gemerk
Aan alle VONKK-intekenaars en ondersteuners
Met hierdie nuusbrief bring ons julle graag weer op hoogte bring van die nuutste ontwikkeling van VONKK en veral die nuwe liedere wat onlangs weer op die VONKK-web (www.vonkk.co.za) bygevoeg is.
NUWE VONKK LIEDERE
Gedurende Augustus 2014 is daar 17 nuwe VONKK-liedere by die bestaande liedere op die VONKK webwerf byvoeg. Dit bring die totaal van die beskikbare VONKK-liedere op die web nou op 277 te staan. Hieronder gee ons vir julle ‘n uiteensetting van sekere van die nuutste liedere wat bygevoeg is.
Hier is ‘n klomp nuwe kontemporêre liedere, wat groot byval by lidmate behoort te vind:
Rubriek: Nuwe Kontemporêre liedere
VONKK 192 – Ek voel wees veilig (nav Psalm 108)
VONKK 243 – Laat my nooit die grond verlaat nie. Dit is Koos du Plessis se bekende Gebed. Let asb ook op die kantoryverwerking en musikale verryking by hierdie lied.
VONKK 258 – Groot en getroue God. Hierdie lied verword vir ons ons geloof en vertroue in God se sorgsaamheid.
VONKK 271 – U’t die storm beveel. Hierdie is ‘n lekker nuwe, eietydse lied van verwondering oor Jesus dienswerk op aarde.
VONKK 277 – U is die lig wat deur die donker skyn. Die gewilde HIGHLAND CATHEDRAL nou met ‘n spiksplinternuwe Afrikaanse teks. Die lied kan liturgies baie sinvol gebruik word met Paasfees en verwoord ook ander rubrieke soos Geloof en Vertroue en Hoop en Voleinding.
Hier is ook ‘n paar bekende klassieke liedere wat van ‘n kraakvars Afrikaanse teks voorsien is:
Rubriek: Ouer klassieke kerkliedere
VONKK 235 – Vreugde onbeperk (oorspronklike titel: What a fellowship, what a joy divine)
VONKK 259 – Hemelse Vader, Skepper van die lewe (Die oorspronklike musiek is INTEGER VITAE van Friedrich Ferdinand Flemming 1811)
VONKK 260 – Ons besing u grootheid, Vader (oorspronklike musiek: RHUDDLAN – volksmelodie uit Wallis)
VONKK 280 – U nooi ons na die tafel, Heer. Dis ‘n vars nuwe nagmaalslied al is die melodie oorspronklik in 1851 deur Henry Wellington Greatorex geskep.
VONKK 282 – Spreek, Heer, in die stilte. (oorspronklike titel: Speak, Lord, in the stillness). Die lied kan liturgies baie sinvol gebruik word tydens toetrede en aanroeping of by die voorbereiding om God se Woord te hoor.
Met die oog op adoramus- en stilwees-dienste (dienste in ‘n meditatiewe styl), let ook op die groot aantal nuwe meditatiewe liedere wat bygevoeg is:
Rubriek: Meditatiewe liedere
VONKK 246 – Nou sal ek onbesorg gaan lê – ‘n aandlied nav Psalm 4:9
VONKK 247 – Here, ons loof U. Die lied kan gebruik word by die bevestiging van huwelike en ampsdraers, asook by doop en openbare belydenis van geloof.
Nuwe kersliedere wat julle vanjaar met Kersfees kan gebruik: (Met die oog op Kerssangdienste, let asb. daarop dat sommige van die kersliedere ook mooi koorverwerkings by het)
Rubriek: Kersfees en Epifanie
VONKK 283 – Kom buig in die stal voor die hemelse Kind.
Die oorspronklike titel is Away in the manger, maar wel met die melodie van James Ramsey Murray. Nou het ons ‘n baie mooi Afrikaans teks van Breda Ludik by hierdie mooi ou kerslied. Probeer dit gerus vanjaar in kerstyd.
Ons herinner julle ook net weer aan al die ander kersliedere wat ons vroeër vanjaar op die VONKK-web geplaas het. Hou hierdie liedere ook in gedagte wanneer julle in kerstyd vanjaar nuwe kersliedere wil aanleer:
VONKK 148 – Jesus, daar uit Betlehem (kinderkerslied)
VONKK 209 – Gaan met die blye boodskap
VONKK 240 – U het na ons gekom, Immanuel
VONKK 241 – Ons wil met Kersfees vrolik sing (kanon)
VONKK 244 – Hoor die hemelkore sing
VONKK 245 – Hoor die blye tyding
VONKK 250 – Gaudium mundo / Vreugde in die wêreld
VONKK 251 – Christus natus est / Christus is gebore
VONKK 253 – Lui, klokke, klingelingeling (kinderkerslied)
VONKK 256 – Vol van vreugde wil ons jubel
VONKK 273 – Sing ‘n nuwe kerslied
Daar is ook ‘n een nuwe multikulturele liedere bygevoeg:
Rubriek: Multikulture liedere
VONKK 278 – Hemelse Vader, van U kom smeek ons. Die lied se teks en melodie is tradisioneel Filippyns.
Die VONKK-werkgroep is ook gevra om spesifiek te kyk na liedere wat gebruik kan word in die SEISOEN VAN MENSWAARDIGHEID wat deur die Algemene Sinode tans in die kerk geloods word. VONKK het onlangs 3 liedere rondom die tema van menswaardigheid gekeur en stel dit graag vir gebruik in gemeentes bekend:
VONKK 286 – Na u beeld, Heer
VONKK 287 – Die heerlikheid van God
VONKK 288 – Vader, hoe wonderlik
Aangeheg by hierdie epos (in PDF-fomaat) is ook ‘n volledige lys van AL die beskikbare VONKK liedere, ingedeel volgens rubrieke en verskeidenheid van gebruiksmoontlikhede. Die nuutste VONKK-liedere op hierdie lys is in GEEL gemerk.
GEHEUESTOKKIE MET VONKK SE MUSIEK
Omdat dit vir gemeentes tydrowend en frustrerend kan wees om al die VONKK-liedere een vir een van die web af te moet aflaai, bied Bybel-Media nou (aan VONKK-lisensiehouers alleenlik) ’n geheuestokkie, waarop al die data van die beskikbare VONKK liedere is. Dit sluit onder ander in die bladmusiek van die VONKK-liedere tot op datum – maw die melodielyn met akkoorde (lead sheet), die orrel- en/of klavierbegeleidings, die beskikbare koorverwerkings en musikale verrykings – asook die Power Point van elke lied, en ook ’n kort 30 sekonde demonstrasiesnit van hoe die lied klink. Die VONKK-geheuestokkie met die opgedateeerde data is beskikbaar by Bybel-Media Handel @ R250.
Bestellings vir die geheuestokkie kan gedoen word by Bybel-Media Handel:
Deeloproepe: 0860 26 33 42
Vir gemeentes/individue wat reeds in besit is van ‘n VONKK-stokkie, het ons die volgende goeie nuus: Bybel-Media sal op die VONKK-webwerf ’n zip-file beskikbaar stel waar julle al die opdaterings van nuwe VONKK-liedere vinnig kan aflaai.
Doen dit soos volg: (Nico/Adele: verduidelik hoe zip file afgelaai word)
Ons herinner almal ook net weer daaraan dat VONKK voortdurend op soek is na nuwe liedere en liturgiese musiek wat in eredienste gebruik kan word. As jy dalk self ’n nuwe lied geskep het of jou gemeente dalk ’n nuwe lied sing wat nog nie in die kerk bekend is nie, stuur dit gerus aan VONKK. As hulpmiddel gee ons op die VONKK-webwerf onder die afdeling: SKEP VAN NUWE LIEDERE riglyne en kriteria vir die skep van nuwe liedere. Moenie te beskeie wees oor jou poging nie! Stuur dit gerus vir ons. Die adresse waarheen jy dit kan stuur is een van die volgende persone:
Tel/faks: (053) 444 1021
Prof. Daleen Kruger
Skool vir Musiek, NWU
Faks: (018) 299 1707
Ds. Cassie Carstens
Faks: (012) 653 2280
Dankie ook dat julle ingeteken bly by VONKK en jaarliks julle lisensies hernu! Groete van ons kant af!
Posted in Vonkk
‘n Paar voorstelle vir Lydenstyd
Posted on May 22, 2014 December 9, 2014 by adele lombaard
Oor twee weke is dit die begin van lydenstyd. Ek het ’n kollega gehad wat altyd gesê het hy haat lydenstyd want “die musiek in lydenstyd is so droewig. Dis net mineure die heeltyd”. Hy kon dit nie hanteer nie. Hy’t altyd vir my gesê: “As hier vandag ’n vreemde besoeker instap by ons erediens, sal hy dink dis geestelik dood in die gemeente want dit klink soos ’n begrafnis.”
Posted in Flam
Oooooohs en Aaaaaaahhhhsss
Ek praat nou van die “Oooooh”s en “Aaaaaaah”s wat al meer in songs aangetref word. Ek is byvoorbeeld mal oor Retief Burger se “Ek glo” en Newsboys se ‘Here we stand in awe’ – maar die ‘Oooooohhhh’ aan die begin van elke versie MOET deur die gemeente gesing word – jy gaan dit moeilik systap. Nou wonder ek, pla dit julle?
Bof Kauflin het ’n artikel geskryf getiteld “Unpacking Wordless Lyrics in Worship” – en hy het hierdie argument wat sê dit hou mense se gedagtes besig terwyl hulle eintlik oor God moes dink. Volgens hom is ’n musikale tussenspel veel beter want dit gee die aanbidder geleentheid om op God te fokus.
Nee, Bob maak darem ook ruimte daarvoor dat deur so ’n ’n reëltjie of twee te sing die “Ooooohh’ of “Aaaah” ons help om emosies te verwoord wat nie maklik in woorde omgesit kan word nie. Dink maar net daaraan: ons sal baie keer ons emosie in klank omsit – eerder as woorde. Help dit ons met ander woorde om ons emosies uit te spreek? Beter as wat woorde sou doen?
Die probleem kom vir my in as die gemeente harder sing op die ‘oos’ en “aahs’ as op die woorde. Dan gaan dit mos weer net oor ‘lekker sing’ of hoe? Hoor my mooi, sing moet natuurlik lekker wees, maar as dit net daaroor gaan… dan is God mos nie meer die fokus nie.
© 2019 Kerkmusiek